CELEX: 32013D0252(01)
Language: ro
Date: 2013-05-27 00:00:00
Title: 2013/252/UE: Decizia de punere în aplicare a Comisiei din 27 mai 2013 de stabilire a contribuției financiare a Uniunii la cheltuielile efectuate în contextul planurilor de vaccinare de urgență împotriva bolii limbii albastre în Danemarca în 2007 și 2008 [notificat cu numărul C(2013) 2865]

31.5.2013   
            
            
               RO
            
            
               Jurnalul Oficial al Uniunii Europene
            
            
               L 145/33
            
         
      DECIZIA DE PUNERE ÎN APLICARE A COMISIEI
   
   din 27 mai 2013
   de stabilire a contribuției financiare a Uniunii la cheltuielile efectuate în contextul planurilor de vaccinare de urgență împotriva bolii limbii albastre în Danemarca în 2007 și 2008
   [notificat cu numărul C(2013) 2865]
   (Numai textul în limba daneză este autentic)
   (2013/252/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3 alineatele (3) și (4) și articolul 3 alineatul (6) a doua liniuță,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii (2) (denumit în continuare „regulamentul financiar”), în special articolul 84,
   întrucât:
   
               (1)
            
            
               În conformitate cu articolul 84 din regulamentul financiar și cu articolul 94 din Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (3) (denumite în continuare „normele de aplicare”), angajarea cheltuielilor din bugetul Uniunii este precedată de o decizie de finanțare care menționează elementele esențiale ale acțiunii care implică respectivele cheltuieli și care este adoptată de instituție sau de autoritățile cărora instituția le-a delegat competențele corespunzătoare.
            
         
               (2)
            
            
               Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii limbii albastre în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) a doua liniuță din respectiva decizie stabilește norme privind procentajul care trebuie aplicat costurilor suportate de statele membre.
            
         
               (3)
            
            
               Regulamentul (CE) nr. 349/2005 al Comisiei (4) stabilește norme privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului. Articolul 3 din regulamentul menționat stabilește norme privind cheltuielile eligibile pentru sprijin financiar din partea Uniunii.
            
         
               (4)
            
            
               Decizia 2008/655/CE a Comisiei (5) a acordat o contribuție financiară din partea Uniunii pentru măsurile de urgență luate pentru combaterea bolii limbii albastre în Danemarca în 2007 și 2008.
            
         
               (5)
            
            
               La 31 martie 2009, Danemarca a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005. Cererea de decont a fost depusă pentru auditarea ex ante care a avut loc în iulie 2010. Recomandarea a fost în final urmată de autoritățile daneze la începutul anului 2013. Metoda Comisiei de calcul a cheltuielilor eligibile și concluziile finale au fost comunicate Danemarcei, printr-o scrisoare din data de 21 februarie 2013. Danemarca și-a exprimat acordul la data de 22 februarie 2013.
            
         
               (6)
            
            
               Plata contribuției financiare a Uniunii trebuie să fie supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite.
            
         
               (7)
            
            
               Autoritățile daneze și-au respectat în întregime obligațiile tehnice și administrative, în conformitate cu articolul 3 alineatul (4) din Decizia 2009/470/CE și cu articolul 7 din Regulamentul (CE) nr. 349/2005.
            
         
               (8)
            
            
               Având în vedere cele de mai sus, ar trebui să se stabilească, în prezent, valoarea totală a contribuției financiare a Uniunii la cheltuielile eligibile efectuate, legate de eradicarea bolii limbii albastre în Danemarca în 2007 și 2008, în conformitate cu articolul 3 alineatul (2) din Decizia 2008/655/CE.
            
         
               (9)
            
            
               O primă tranșă de 800 000,00 EUR a fost deja plătită.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Contribuția financiară a Uniunii la cheltuielile legate de eradicarea bolii limbii albastre în Danemarca în 2007 și 2008 este stabilită la 3 061 529,48 EUR. Aceasta constituie o decizie de finanțare în sensul articolului 84 din regulamentul financiar.
   Articolul 2
   Având în vedere contribuția totală a Uniunii în cuantum de 3 061 529,48 EUR, rămâne să fie plătit soldul contribuției financiare stabilit la 2 261 529,48 EUR.
   Articolul 3
   Prezenta decizie se adresează Regatului Danemarcei.
   
      Adoptată la Bruxelles, 27 mai 2013.
      
         
            Pentru Comisie
         
         Tonio BORG
         
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 298, 26.10.2012, p. 1.
   
      (3)  JO L 362, 31.12.2012, p. 1.
   
      (4)  JO L 55, 1.3.2005, p. 12.
   
      (5)  JO L 214, 9.8.2008, p. 66.